DA-borde lê werkloosheid voor Zuma se deurFoto: Twitter, DA Gauteng Meer as 1,8 miljoen Suid-Afrikaners is werkloos sedert Jacob Zuma president geword het, volgens die DA se twee reklameborde wat Donderdag in die Johannesburgse middestad onthul is. Mmusi Maimane, leier van die DA, het in sy toespraak gesê die twee advertensieborde moet Suid-Afrikaners daaraan herinner die regering dra net hul eie belange op die hart. “774 mense verloor daagliks hul werk onder die huidige regering,” het Maimane gesê. Die een advertensiebord wys ŉ glimlaggende pres. Zuma, terwyl die ander bord sê “die DA is die verandering wat werk kan skep”. “Nou, meer as ooit, moet werkskepping die prioriteit in die land wees. Daar is net een party wat dit kan prioritiseer en dit is die DA,” het Maimane gesê. Volgens Maimane sal die DA die verandering wat hy wil hê, laat begin in die munisipaliteite wat hy in hierdie jaar se plaaslike verkiesings gaan verower. “Ons sal veg tot in die parlement, omdat ons in ekonomiese gelykheid en die potensiaal van alle Suid-Afrikaners glo,” het hy gesê. Maimane het gesê duisende Suid-Afrikaners met goeie kwalifikasies kan nie werk kry nie, omdat hulle nie kontakte in die regerende party het nie. “Die president bevoordeel net homself en sy eie kaders,” het Maimane gesê. Volgens Maimane behels die DA se planne vir suksesvolle regering onder meer om ŉ gunstige klimaat vir buitelandse beleggers te skep, beter toegang tot tersiêre onderwys te bewerkstellig en die instelling van arbeidswetgewing wat nie werkskepping kniehalter nie. “As beleggers vertroue in die land het, sal hulle belê, wat weer tot verhoogte werkskepping sal lei,” het Maimane gesê. Maimane het gesê verandering is binne die bereik van Suid-Afrikaners by die stembus.